Diari Oficial de la Generalitat Valenciana


Sumari del DOGV 5680, del 15-01-2008 (2008/303)

RESOLUCIÓ de 8 de gener de 2008, de la directora general d'Avaluació, Innovació i Qualitat Educativa i de la Formació Professional per la qual s'autoritza un Programa experimental per a la prevenció de l'abandó escolar prematur i la integració socioeducativa de l'alumnat amb necessitats específiques d'adaptació durant el curs 2007-2008 en els centres educatius que s'especifiquen.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5680

Data del DOGV
:   15-01-2008

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2008/303


Data del document
:   08-01-2008

Organisme emissor
:   Conselleria d'Educació

Tipus de document
:   Resolució

Descriptors 

:   * retard escolar
    * legislació
    * presència escolar
    * programa d'ensenyament
    * exclusió social
    * nova pedagogia
    * política educativa
    * ensenyament obligatori
    * adaptació escolar

RESOLUCIÓ de 8 de gener de 2008, de la directora general d'Avaluació, Innovació i Qualitat Educativa i de la Formació Professional per la qual s'autoritza un Programa experimental per a la prevenció de l'abandó escolar prematur i la integració socioeducativa de l'alumnat amb necessitats específiques d'adaptació durant el curs 2007-2008 en els centres educatius que s'especifiquen. [2008/303]
El Consell Europeu, en el context de l'Agenda de Lisboa de l'any 2000, va fixar que en 2010 «tots els estats membres haurien, com a mínim, de reduir a la meitat la taxa d'abandó escolar, en relació a les dades de 2000, per aconseguir un índex mitjà de la UE no superior al 10%».
Així, l'objectiu principal és combatre l'abandó escolar prematur i reintegrar l'alumnat en el sistema. Per aconseguir-ho, es proposa introduir continguts formatius diferenciats que responguen a les necessitats específiques de l'alumnat en risc d'abandó escolar.
Respecte d'això, l'Educació Secundària Obligatòria és el tram més complex del sistema educatiu, perquè en esta etapa s'accentuen les diferències de l'alumnat quant a capacitats, interessos, expectatives i preferències.
A pesar de l'encert general de les mesures previstes en la normativa específica d'atenció a la diversitat en este tram educatiu, la pràctica diària assenyala que en determinades situacions calen mesures que van més enllà de les previstes en aquella normativa, atés que la problemàtica socioeducativa i cultural de determinats alumnes, afectats per una baixa motivació acadèmica, pel risc d'abandó escolar prematur i per greus problemes de conducta, així ho requerix.
L'Orde de 4 de juliol de 2001, de la conselleria d'Educació, que regula l'atenció a l'alumnat amb necessitats de compensació educativa, pretén oferir una experiència educativa més coincident amb els seus interessos, les seues aptituds i les seues necessitats. En este sentit, la present Resolució, per la qual s'autoritza un programa experimental en els centres que s'especifiquen, es planteja com a objectiu oferir a l'alumnat una resposta educativa adequada, amb un fort component pràctic, amb la finalitat última de previndre l'abandó progressiu de la dinàmica escolar.
En concret, el present Programa Experimental s'inscriu en el marc del Programa de Prevenció de l'abandó escolar prematur, previst en el Conveni subscrit entre la Generalitat Valenciana i el Ministeri d'Educació i Ciència per al desplegament de la Llei 2/2006, Llei Orgànica d'Educació.
Per tot això i en virtut de les competències que li atribuïx el Decret 118/2007, de 27 de juliol, del Consell, pel qual s'aprova el reglament orgànic i funcional de la conselleria d'Educació, esta Direcció General d'Avaluació, Innovació, Qualitat Educativa i de la Formació Professional, resol:
Primer
Autoritzar durant el curs 2007-2008 un programa experimental per a la prevenció de l'abandó escolar prematur i la integració socioeducativa de l'alumnat amb necessitats específiques d'adaptació i suport educatiu en els centres educatius que s'especifiquen en l'annex I, les instruccions de funcionament i estructura curricular dels quals s'inclouen com a annex II a la present Resolució.
Segon
Podrà participar en el referit programa experimental l'alumnat entre 13 i 16 anys dels centres previstos en l'Annex I i que presenten almenys tres de les següents característiques:
A. Que no tinguen expectatives d'obtindre el Títol de Graduat Escolar en Secundària seguint el currículum ordinari de l'Etapa o aplicant mesures d'atenció a la diversitat, per acumular un retard escolar molt accentuat que impossibilita el seu desenrotllament educatiu en un grup ordinari amb alumnes de la seua edat cronològica.
B. Que presenten serioses dificultats d'adaptació al medi escolar i a l'entorn educatiu, existint risc d'exclusió social i /o conductes violentes.
C. Que mostren intenció d'integrar-se en el món del treball quan aconseguisquen l'edat laboral.
D. Que provinguen de contextos sociofamiliars desestructurats, sense suport i control suficients.
E. Que presenten absentisme escolar crònic o molt accentuat.
Tercer
En tot cas, serà prescriptiva la realització d'una avaluació psicopedagògica prèvia a la decisió que un alumne s'incorpore a este programa, seguint a este efecte el model establit per l'Orde de 15 de maig de 2006, de la conselleria d'Educació per la qual establix el model d'informe psicopedagògic i el procediment de formalització.
Quart
Així mateix, serà necessari en cada cas un informe del professor tutor en què es descriguen les raons al·legades per l'equip docent per a sol·licitar la inclusió de l'alumne en el programa experimental i l'autorització per escrit dels seus pares o tutors legals.
Quint
Els objectius específics d'este programa són els següents:
a) Garantir a l'alumnat uns coneixements, uns procediments i unes actituds bàsiques que contribuïsquen al seu desenrotllament en la vida activa i adulta.
b) Propiciar la maduresa de l'alumnat exercitant la seua competència personal, social i prelaboral, com a forma d'aconseguir el màxim desenrotllament personal.
c) Previndre l'abandó escolar prematur, fomentar la integració socioeducativa de l'alumnat amb necessitats específiques d'adaptació i donar-li suport en el seu itinerari educatiu i en la seua etapa de transició a la vida activa.
Sext
Els centres que participen en este Programa Experimental comptaran per a això amb els recursos de professorat complementari que s'especifiquen en l'Annex I.
Sèptim
Per al desenrotllament d'este Programa Experimental cada centre podrà subscriure, en l'àmbit de les seues competències, acords de col·laboració amb corporacions locals i altres entitats a fi de garantir l'èxit dels objectius del mateix, especialment els referits a l'àmbit pràctic, prelaboral i al control de l'absentisme.
Octau
Al terme del curs escolar 2007-2008, esta Direcció General avaluarà el funcionament del pla experimental autoritzat per esta resolució i desenrotllat en els centres que s'especifiquen en l'annex I. Per a això cada Direcció Territorial d'Educació remetrà abans del 15 de juliol de 2008 un informe de la Inspecció d'Educació de cada centre educatiu en què s'implante este Programa Experimental, el model del qual serà determinat per esta Direcció General.
La present Resolució produirà efecte l'endemà de la seua publicació en el Diari Oficial de la Comunitat Valenciana.
Contra la present Resolució, que no esgota la via administrativa, es podrà interposar recurs d'alçada davant de la Secretaria Autonòmica d'Educació en el termini d'un mes a comptar de l'endemà a la seua publicació. Tot això de conformitat amb el que disposen els articles 107, 114 i 115 de la Llei 30/1992 del Règim Jurídic de les Administracions Públiques i del Procediment Administratiu Comú.
València, 8 de gener de 2008.- La directora general d'Avaluació, Innovació i Qualitat Educativa i de la Formació Professional: Auxiliadora Hernández Miñana.Annex II
Instruccions de funcionament i estructura curricular del Programa experimental per a la prevenció de l'abandó escolar prematur i la integració socioeducativa de l'alumnat amb necessitats específiques d'adaptació durant el curs 2007-2008
1. Instruccions de funcionament.
1.1 Modalitats organitzatives.
El present Programa es podrà adaptar en cada centre, en aplicació de la seua autonomia organitzativa i pedagògica, segons la realitat i peculiaritat de l'alumnat i del centre, atenent a la implicació de les entitats col·laboradores amb què es puga comptar així com a la disponibilitat de recursos i infraestructures.
Les adaptacions específiques de cada centre, contingudes i precisades en el seu programa base s'emmarcaran en tres modalitats bàsiques:
a) Programa total o majoritàriament aplicat en el propi centre, quan el centre compte amb les condicions per a fer-ho: tipus d'alumnat, infraestructures i recursos materials i humans.
b) Programa compartit entre el centre educatiu i les entitats i institucions col·laboradores. Repartint els blocs i els àmbits del Programa de la forma que millor garantisca l'atenció a l'alumnat. Per a l'àmbit pràctic, l'alumnat d'este programa estarà inscrit en un grup del centre d'Educació Secundària, però compartirà la seua escolarització durant determinades hores amb un aula-taller específica.
c) Programes que majoritàriament s'apliquen fora del centre. En este cas sempre s'haurà de garantir que, almenys, una sexta part de l'horari lectiu de l'alumnat s'impartirà directament per part del professorat del centre, preferentment en instal·lacions del mateix.
En totes les modalitats, la coordinació, tutorizació i responsabilitat finals serà del centre en què està matriculat l'alumnat.
Es formaran equips educatius d'atenció a l'alumnat i coordinació del programa. Estos equips hauran d'estar formats, preferentment, per professorat definitiu del centre, sent esta condició prioritària per a la concessió del Programa.
1.2. El programa base del centre.
Cada centre confeccionarà un programa base per a adaptar al centre i a l'entorn del centre el Programa Experimental, seguint el contingut de la present Resolució, els seus annexos i el guió següent:
Programa base de l'IES:?....-.... de la localitat: ......-?.......... Referit al Programa Experimental per a la prevenció de l'abandó escolar prematur i la integració socioeducativa de la Direcció General d'Avaluació Innovació Qualitat i Formació Professional, que pretén posar en marxa mesures educatives dirigides a l'alumnat amb manifesta inadaptació escolar i que presenta un historial d'absentisme significatiu i el consegüent risc d'abandó escolar,
1. Introducció: justificació respecte a la situació del centre i la localitat.
2. Els objectius generals que es perseguixen.
3. Alumnat a qui es dirigix. Característiques.
4. Selecció de l'alumnat. Procediments i responsables.
5. La cooperació interinstitucional. el model triat del programa experimental.
6. Organització. Desenrotllament del punt 5. Organització dels àmbits, responsables, horaris, llocs. Grans Blocs de continguts per àmbits, si és possible.
7. Responsables del programa.
8. Necessitats personals i econòmiques.
- Professorat que se sol·licita substituir: nom, assignatura i hores.
- Breu memòria econòmica.
9. Avaluació i promoció de l'alumnat.
10. Avaluació del programa.
1.3 Perfil i reconeixement del professorat.
El perfil del professorat és de gran importància per a este programa. Serà seleccionat per la direcció del centre d'entre el professorat definitiu, preferentment, o en tot cas es tindrà en compte la seua experiència i coneixement del centre i de l'alumnat i la seua implicació en este tipus de mesures. Les seues característiques bàsiques seran: gran qualificació didàctica, habilitat en el treball amb este alumnat, capacitat i facilitat reconegudes en la cooperació i el treball en equip.
Se li aplicarà una consideració semblant a la que s'aplica al professorat que participa en les convocatòries de programes d'investigació i innovació educativa realitzats per esta conselleria. Tot això emparat tant en la legislació específica de les dites convocatòries autonòmiques, com en l'estatal de la Llei Orgànica 2/2006, article 105, al defendre el reconeixement de la labor del professorat, atenent a la seua especial dedicació al centre i a la implantació de plans que suposen innovació educativa. Per a la certificació específica se seguirà l'Orde de 9 de juny de 1994, de la conselleria d'Educació i Ciència, per la qual es regula la convocatòria, el reconeixement, la certificació i el registre de les activitats de formació permanent del professorat, que en el seu apartat quinze considera les activitats d'innovació educativa com una modalitat de formació.
En conseqüència, als participants directes i coordinadors dels presents Projectes Experimentals posats en funcionament per esta resolució i atés el seu caràcter innovador, al finalitzar el curs se'ls expedirà una certificació per 60 hores de formació.
2. Estructura curricular del programa.
2.1 Enfocament, continguts i disseny.
El referent curricular d'este programa serà el currículum oficial de l'Educació Secundària Obligatòria, regulat pel Decret / del Consell pel qual s'aprova, i excepcionalment el currículum del tercer cicle d'Educació Primària, contemplat pel Decret, si bé degudament adaptats als interessos, les necessitats i les capacitats de l'alumnat inclòs.
A. Tindrà un enfocament eminentment pràctic i molt vinculat amb la vida i la realitat laboral, per la qual cosa el nucli fonamental del currículum del programa estarà constituït per l'àmbit pràctic.
B. Altres continguts del programa l'integraran les competències curriculars bàsiques, necessàries per al desenrotllament del referit àmbit pràctic. En tot cas, l'ensenyança tindrà un enfocament globalitzador, utilitzant-se per a això metodologies actives i de treball cooperatiu, a través de projectes i tallers, que tendisquen a implicar l'alumnat en el seu propi aprenentatge.
C. Per al disseny específic de les programacions d'aula els centres que participen en el present programa podran utilitzar les orientacions contingudes en l'annex XII de l'Orde de 18 de juny de 1999 de la conselleria de Cultura, Educació i Ciència, en el qual s'establixen criteris per a l'organització i el currículum dels àmbits del Programa d'Adaptació Curricular en Grup (PACG).
D. El currículum per a l'alumnat que participe en este programa s'organitzarà en tres grans àmbits de treball, estos són:
a) Àmbit Pràctic.
La concreció del mateix es realitzarà per mitjà de projectes de treball relacionats amb el món laboral i incorporarà objectius i continguts de l'àrea de tecnologia, dels aspectes pràctics de les àrees científiques i/o humanístiques, així com de la matèria anomenada iniciació professional-transició a la vida activa i adulta.
b) Àmbit de Competències Bàsiques.
Estarà format per les competències curriculars necessàries per al desenrotllament de l'àmbit pràctic, competències que podran ampliar-se d'acord amb els avanços dels alumnes. Arreplegarà objectius i continguts de les àrees cientificotècniques (ciències de la naturalesa i matemàtiques) i de les linguisticosocials (ciències socials, geografia i història, llengua i literatura: valencià i castellà).
Ambdós blocs podran treballar-se fora del recinte escolar, amb personal específic i perfil adequat per a atendre l'alumnat al programa.
c) Àmbit de desenrotllament personal, social i prelaboral.
Estarà format per aquelles competències que siguen necessàries per al desenrotllament personal, social i prelaboral. La seua necessitat es justifica en les especials característiques de l'alumnat a qui es dirigix este programa.
Este àmbit contemplarà continguts propis de l'àrea d'Educació Física, de les optatives relacionades amb este àmbit, així com activitats que afavorisquen la capacitat d'organitzar l'oci i el temps lliure i serà coordinat des del centre amb atenció directa del professorat del mateix. També s'hi inclourà les activitats pròpies de la funció tutorial.
2.2 Horari del programa.
L'horari de treball setmanal assignat al conjunt dels àmbits serà de 32 hores, distribuïdes de forma flexible entre els mateixos i fixat en el programa base específic que cada centre confeccionarà seguint les presents instruccions generals i d'acord amb les necessitats educatives del conjunt de l'alumnat, sent modificable quan l'evolució del grup ho requerisca. sempre que l'estructura tecnicoorganitzativa i la situació de l'alumnat ho permeta, es tendirà a incrementar el temps de treball en la situació més normalitzada possible.
Es podrà dissenyar una optativa de desenrotllament personal i orientació professional amb 2 hores setmanals, o incorporar-la en algun dels àmbits per a garantir la formació per al desplegament personal i la integració escolar.
Setmanalment el programa comptarà amb una sessió de tutoria grupal. A més, en l'horari de cada àmbit, es dedicarà un període setmanal per a l'acció tutorial. Finalment, el professor-tutor del programa desenrotllarà sessions individuals de tutoria i mantindrà contacte assidu amb la família o els representants legals de l'alumnat.
Per a realitzar les activitats de l'àmbit pràctic (tecnologia, iniciació professional...) el grup haurà de disposar d'espais específics, ubicats en instal·lacions pròpies del centre, ajuntament i/o entitat que col·labore en el desenrotllament del programa, i amb el material necessari per al seu desplegament. També podrà comptar amb personal de suport dels equips municipals de Servicis Socials, educació i/o tècnics propis d'iniciació laboral. amb este fi es reconeix la possible col·laboració municipal i d'altres entitats que pogueren prestar estos servicis per al funcionament correcte del programa.
2.3 Els criteris per a la selecció de continguts curriculars seran:
a) El criteri fonamental per a seleccionar continguts de les distintes àrees (tant conceptes com procediments o actituds, valors i normes) ha de ser la seua potencialitat per a desenrotllar les capacitats prioritzades en este Programa i, en general, les capacitats arreplegades en els objectius generals de l'etapa.
b) Un altre criteri estretament relacionat amb l'anterior és el valor dels continguts seleccionats per a la seua aplicació en la vida quotidiana, siga quin siga el futur escolar i professional de l'alumne. També ha de tindre's en compte que puguen ser apresos de forma significativa i que desperten l'interés de l'alumnat. Este punt és un repte per a esta labor, ja que molts alumnes han acumulat un rebuig reiterat cap als continguts acadèmics i/o tendència a l'absentisme.
2.4 La metodologia.
La metodologia utilitzada en el desenrotllament de les programacions d'aula que concreten este Programa seguirà els principis i enfocaments següents:
a) D'acord amb l'enfocament del currículum que es proposa per a este Programa, es considera que el millor model de programació és el de projectes de treball cooperatiu, propostes de resolució de problemes i tallers de caràcter monogràfic.
b) El mètode de projecte de treball cooperatiu resulta especialment apropiat pel seu caràcter globalitzat i interdisciplinari i perquè propícia l'activitat, la investigació i la implicació de l'alumne i la interacció positiva.
c) No obstant això, estos projectes han de ser completats amb l'organització de tallers de curta duració i que pretenen desenvolupar o consolidar una habilitat o capacitat. Estos treballaran monogràficament un contingut: per exemple, un taller de fotografia, de premsa, jardineria, reciclatge, etc.
d) En tot cas els centres participants en este Programa podran utilitzar els criteris continguts en l'annex XII de l'orde 19 de juny de 1999, com a orientació metodològica per a desenrotllar el Programa.
2.5 L'avaluació.
En l'avaluació s'inclourà l'avaluació del Programa, dels sistemes de treball, de tots els recursos i materials, de la coordinació i de l'alumnat.
Respecte a l'avaluació de l'alumnat. L'avaluació és un procés que ha de dur-se a terme de forma contínua i personalitzada, és a dir, integrada en el treball diari. En el desenrotllament d'este programa s'intentarà especialment que:
- Forme part del conjunt d'activitats que constituïxen el procés d'ensenyança-aprenentatge.
- Observe l'evolució del procés (criterial) més que el mesurament episòdic dels resultats.
- Es realitze de forma col·legiada.
- Siga un procés que s'articule a través de tècniques d'avaluació que ens oferisquen índexs de satisfacció de l'alumnat, famílies o tutors legals del mateix, equip de professors i Servicis Socials Municipals i d'altres col·lectius o persones que participen en el seu desenrotllament.
- Valore l'adequació i eficàcia del programa i dels seus resultats, de l'organització, la metodologia i els criteris d'avaluació emprats.
- Identifique problemes recurrents i orient a la solució dels mateixos.
Els resultats de l'avaluació s'expressaran per a cada un dels blocs, àmbits i àrees que es cursen, identificant-se amb les matèries curriculars de referència i amb menció explícita a l'adaptació realitzada. També es valoraran les hores de treball realitzades en els àmbits pràctics, indicant el grau d'aprofitament dels mateixos.
Com a instrument administratiu s'utilitzarà el model d'acta del W.X.D.L. de l'orde 19 de juny de 1999.
Per a realitzar l'avaluació s'utilitzaran criteris qualitatius, informes d'avaluació i seguiment que consistiran en instruments dissenyats per a fomentar les expectatives d'èxit, valorar els progressos, identificar les dificultats i consolidar hàbits de treball, esforç, superació individual i en grup. Amb este fi es podran utilitzar models propis o elaborats pels equips intercentres que coordinen els programes.
Per a l'avaluació del Programa, dels sistemes de treball, de tots els recursos i materials i de la coordinació es requerix una sessió setmanal de seguiment per a l'equip del Programa del centre.
L'objectiu final d'este procés d'avaluació serà obtindre informació objectiva i rigorosa de l'aplicació d'este Programa Experimental, com a mesura extraordinària, i introduir els canvis que es consideren necessaris, atenent amb interés a totes les conclusions que es desprenguen de la dita avaluació als efectes del possible posterior desplegament normatiu.
Per a orientar l'avaluació general del Programa se seguirà el següent model, adaptant-ho a cada centre, que pretén valorar el grau de consecució dels objectius plantejats en els àmbits següents:
1. Objectius perseguits i aconseguits per a l'alumnat:
- Integració social i escolar, disminució de l'absentisme, cooperació i treball individual en els diferents àmbits, normalització de la relacions, desenrotllament de la competència social, obertura de futures vies d'estudi, formació professional i/o inserció en el món laboral.
- Creació i consolidació d'hàbits i rutines de treball i vida saludable.
- Progressió de coneixements teòrics i pràctics treballats en els àmbits
2. Respecte a l'organització i coordinació del programa en els centres.
3. Adequació de les infraestructures.
4. Adequació de les programacions o projectes, de la metodologia seguida, dels materials utilitzats, de les activitats programades i realitzades.
5. Activitats extraescolars, de socialització bàsica, esportives, etc.
6. Coordinació interinstitucional.
7. Avaluació econòmica i de recursos humans.
8. Altres. A criteri dels centres.
2.6 Temps de permanència en el Programa i certificació.
El temps d'escolarització en el Programa serà d'un curs. Amb caràcter general, el temps màxim que un alumne estarà escolaritzat en este programa serà fins a acabar el curs que finalitze l'any natural en què l'alumne complisca els 16 anys.
Les opcions educatives i laborals de l'alumnat seran, per la mateixa naturalesa del Programa Experimental i de l'alumnat escolaritzat, molt diverses:
1. Es podrà accedir a un Programa d'Adaptació Curricular en Grup, a un Programa de Diversificació Curricular o de Garantia Social, acudir a l'oferta formativa del SERVEF o directament incorporar-se al món laboral.
2. Al terme de la seua permanència en este programa., els alumnes que mostren una disposició favorable a l'estudi i que a juí de l'Equip Docent de Grup puguen assolir els objectius generals de l'Educació Secundària Obligatòria, i prèvia avaluació psicopedagògica, podrien incorporar-se a un Programa d'Adaptació Curricular en Grup o a un Programa de Diversificació Curricular, segons siga procedent.
3. Els alumnes que ho desitgen podran iniciar un Programa de Garantia Social com a pas previ a la seua incorporació al món laboral. En el cas de desenrotllament dels PCPI es podrien incorporar als mateixos, segons s'establisca en la seua regulació.
4. Els alumnes que finalitzen la seua escolarització en l'etapa d'Educació Secundària Obligatòria, a excepció de què continuen cursant la mateixa per mitjà d'un Programa d'Adaptació Curricular en Grup o un Programa de Diversificació Curricular, rebrien una acreditació del Centre educatiu en què constaran els anys cursats i les qualificacions obtingudes en els distints àmbits, àrees i matèries.
(Footnotes)
1 PL: Programa local intercentres
2 Compartit amb la Secció d'E. Secundària IES de Riba-roja del Túria